**EVALUAREA NAŢIONALĂ PENTRU ABSOLVENŢII CLASEI A VIII-A**

**Varianta**

**Limba şi literatura română**

* **Toate subiectele sunt obligatorii. Se acordă 10 puncte din oficiu.**
* **Timpul de lucru efectiv este de 2 ore.**

**SUBIECTUL I (42 de puncte)**

**Citeşte cu atenţie textul:**

**SCENA I**

ZOE și TIPĂTESCU

ZOE: *Unde e? unde poate să fie Cațavencu?*

TIPĂTESCU: *Nu știu: a fugit, a murit, a intrat în pământ...* (după o pauză, apropiindu-se de Zoe) *Ei? și pentru ce voiești să știi? pentru ce să te-ngrijești mai mult acuma? Din contra. Eu parcă nu mai am grije... Zoe, gândește-te: de două zile, oamenii noștri aleg pe Dandanache, pe care-l așteptăm din minut în minut, — am ordine să-i fac o primire strălucită...*

ZOE: *Ei și?*

TIPĂTESCU: *Ei!... De două zile va să zică, strivesc pe Cațavencu, și el nu e nicăiri. Unde e? pentru ce nu s-arată?... are scrisoarea, pentru ce nu o publică? Pentru ce a dispărut, nu știu, — din ce motive nu publică scrisoarea, nu-mi pasă, — destul că nu o publică... Și-l crezi tu pe mișelul capabil să nu o publice pentru altceva, decât pentru că nu poate?*

ZOE: *Ce inimă! ce judecată ai, Fănică?* (cu frământare concentrată) *Dar aste două zile cum am trăit eu?... Ce strângere continuă de inimă! ce frică! ce tortură!... Fiecare persoană care-mi iese înainte, fiecare figură pe care o văz, fiecare mișcare ce se face în jurul meu îmi zdrobește toata puterea... Fănică, ai milă de mine, o zi încă de astfel de chinuri și nu mai pot trăi... înnebunesc...* (își ia capul în mâini și plânge)

TIPĂTESCU: *Nu fi copilă, Zoe… Zoe...*

(Ion Luca Caragiale, ***O scrisoare pierdută***)

**A. Scrie pe foaia de examen răspunsul pentru fiecare dintre cerinţele de mai jos:**

1. Notează câte un sinonim potrivit pentru sensul din text al cuvintelor subliniate: *voiești, nicăiri, scrisoarea.* **6 puncte**

2. Explică rolul cratimei în secvenţa *te-ngrijești*. **6 puncte**

3. Transcrie două indicații scenice și precizează rolul acestora. **6 puncte**

4. Transcrie două cuvinte/grupuri de cuvinte din text care se referă la cadrul temporal. **6 puncte**

5**.** Prezintă, în 30-50 de cuvinte, semnificația secvenței:

ZOE: *Ce inimă! ce judecată ai, Fănică?* (cu frământare concentrată) *Dar aste două zile cum am trăit eu?... Ce strângere continuă de inimă! ce frică! ce tortură!... Fiecare persoană care-mi iese înainte, fiecare figură pe care o văz, fiecare mișcare ce se face în jurul meu îmi zdrobește toata puterea...*  **6 puncte**

**B.** Redactează o compunere de 150 – 250 de cuvinte în care să motivezi apartenența la genul dramatic a textului dat. **12 puncte**

În compunerea ta, trebuie:

– să precizezi patru trăsături ale genului dramatic;

– să ilustrezi două trăsături ale genului dramatic, valorificând textul dat;

– să ai un conţinut adecvat cerinţei;

– să respecți precizarea privind numărul de cuvinte.

**SUBIECTUL al II-lea (36 de puncte)**

**Citeşte cu atenţie textul:**

*Orice copil îşi doreşte să-l întâlnească pe Moş Crăciun. Chiar şi adulţii se întorc în timp când trec pragul casei Moşului, acolo unde el locuieşte tot anul. Ca să ajungi acasă la Moşul, trebuie de fapt să faci o vizită în Rovaniemi, oraşul supranumit şi „inima Laponiei”, capitală administrativă a acestei zone. Situată în nord-vestul Finlandei, localitatea nu este foarte extinsă, aşa că ai laolaltă natura dezlănţuită în toată splendoarea ei pentru cei dornici de evadare, precum şi confortul civilizaţiei de consum pentru turiştii comozi. În acest decor, Moş Crăciun a devenit un produs întâlnit la fiecare pas. De-a lungul timpului, mitul Moşului care trăieşte în Laponia a adus creşteri financiare considerabile la bugetul Finlandei, aşa că brandul dezvoltat a devenit unul dintre cele mai mari succese de export mondial. De cum cobori din avion, nu ai cum să nu-ţi opreşti privirea asupra imensului panou care îţi urează bun-venit în aeroportul lui Moş Crăciun. Imaginea bătrânelului cu barbă albă şi veşminte roşii împânzeşte oraşul, iar acolo unde nu a încăput, şi-a pus amprenta cu un sticker pe care anunţă „Moş Crăciun a fost aici”. După ce ai dat o fugă la centrul comercial al lui Moş Crăciun, te urci în autobuzul care te duce la 8 km de oraş, în Satul lui Moş Crăciun. Dacă nu te-ai obişnuit deja, aici totul este al lui Moş Crăciun, de la magazine, oficiu poştal şi cafenele, până la celebra lui casă.*

**(**Alexandra Bădiță**, *Acasă la Moş Crăciun*,** pe www.natgeo.ro**)**

**A. Scrie pe foaia de examen răspunsul pentru fiecare dintre cerinţele de mai jos:**

1. Formulează câte un enunţ în care să precizezi următoarele aspecte din textul dat:

- unde trebuie să faci o vizită pentru a ajunge la Moșul;

- unde se află satul lui Moş Crăciun. **4 puncte**

2.Scrie numele autoarei şi titlul articolului din care este extras fragmentul. **4 puncte**

3.Menţionează ce parte de vorbire este fiecare dintre cuvintele subliniate din secvenţa: *În acest decor, Moş Crăciun a devenit un produs întâlnit la fiecare pas.* **4 puncte**

4. Precizează funcţia sintactică a cuvintelor subliniate din secvenţa: *Imaginea bătrânelului cu barbă albă şi veşminte roşii împânzeşte oraşul.* **4 puncte**

5.Transcrie două propoziţii subordonate din fraza următoare, precizând felul acestora: *După ce ai dat o fugă la centrul comercial al lui Moş Crăciun, te urci în autobuzul care te duce la 8 km de oraş, în Satul lui Moş Crăciun.* **4 puncte**

6.Construieşte o frază alcătuită din două propoziţii în care să existe o propoziţie subordonată subiectivă, introdusă prin conjuncția subordonatoare *dacă*. **4 puncte**

**B.** Redactează, în 80-150 de cuvinte, o naraţiune în care să relatezi o întâmplare reală sau imaginară petrecută la urat. **12 puncte**

În compunerea ta, trebuie:

– să relatezi o întâmplare, respectând succesiunea logică a evenimentelor;

– să precizezi două elemente ale contextului spaţio-temporal;

– să ai un conţinut adecvat cerinţei;

– să respecţi precizarea privind numărul de cuvinte.

**Notă!** Respectarea, în lucrare, a ordinii cerinţelor nu este obligatorie.

**Vei primi 12 puncte pentru redactarea întregii lucrări** (unitatea compoziţiei – 1 p.; coerenţa textului – 2 p.; registrul de comunicare, stilul şi vocabularul adecvate conţinutului – 2 p.; ortografia – 3 p.; punctuaţia – 2 p.; aşezarea corectă în pagină, lizibilitatea – 2 p.)